Kristin Bjørn

Kristin Bjørn (født 10. april 1965) er en norsk forfatter, dramaturg og regissør. Hun har tidligere gått på Forfatterstudiet i Tromsø. Hun har også studert teatervitenskap, og leder siden 2012 stiftelsen Ferske Scener  i Tromsø. 

Fra 1985 til 2001 var hun sentral i Nord-Norges første profesjonelle frigruppe Totalteatret. Totalteatret vant flere priser for sine forestillinger, bl.a. Skandinavisk Nasjonalteaterpris i 2001. Bjørn skrev og hadde regi på «Ei forestilling om Læstadius» som ble nominert i Åpen klasse til Heddaprisen i 1998. 

Sammen med Bernt Bjørn har hun ledet Scenetekstivalen siden 2013. Scenetekstivalen arrangeres annet hvert år i samarbeid med blant annet Dramatikkens Hus. Det er en utviklingsarena for scenetekst, med fokus på tema og forfattere fra nord. Kristin Bjørn initierte i 2017 Talentprogrammet Uredd. 

Siden 2016 har hun også arbeidet som moderator i krysningspunktet mellom scenekunst og seminar, blant annet i et flerårig samarbeid med Festspillene i Nord-Norge. Sammen med fire andre scenekunstnere etablerte hun også kommunikasjonsbyrået Perrong 48 i 2018. Hun skriver også kronikker og fagartikler. 

Bjørn mottok i 2018 Nordnorsk Forfatterstipend.

Bibliografi 
 Sant nok – noveller, Gyldendal,  (2016)
Siste båt til Rossfjord - Novelle i antologien Kysten i ditt liv, Liv Forlag, (2018)
Essay i antologien Omstilling, Utenfor Allfarvei Forlag (2017)

Regi på forestillinger (utvalg) 
 Ei forestilling om Læstadius (1996) - av Kristin Bjørn 
 Englepels (1999) - av Iben Sandemose 
 Nokon kjem til å komme (1999) - av Jon Fosse
 Strømmer (2006) - av Tale Næss
 Poteter har ingen vinger (2008) - av Christina Veronika Mauer
 Báru Juogadeapmi (2009)  - av Christina Veronika Mauer
 Glassmenasjeriet (2012) - av Tennessee Williams
 Rekviem for ein gris (2013) - av Kristin Auestad Danielsen
 Dager Under (2015) - av Arne Lygre

Verv 
Bjørn har hatt mange verv i og utenfor scenekunstfeltet, slik som: 

 Norske Dramatikeres Forbund: Styremedlem fra 2019-  og tidligere 2006 – 2009.
RadArt - Nettverk for frie scenekunstnere, (leder 2009-2012), senere styremedlem og i dag rådgiver.
Innovasjon Norge avdeling Arktis: først medlem, senere leder for fagutvalget for kreativ næring
 Den Nationale Scene (Bergen): styremedlem 2015-2019
 Medlem i scenekunstutvalget i Norsk Kulturråd januar 2014 til desember 2016

Referanser

Eksterne lenker 
 
  Presentasjon av Kristin Bjørn på nettstedet til Ferske Scener
  Manusbanken - Kristin Bjørn
  Kreative Nord - Kristin Bjørn

Norske novellister
Personer fra Tromsø kommune